Title: ประกาศคณะกรรมการขายตรงและตลาดแบบตรง เรื่อง หลักเกณฑ์และวิธีการยื่นคำขอจดทะเบียนและการประกอบธุรกิจขายตรงและการประกอบธุรกิจตลาดแบบตรง พ.ศ. 2545

ประกาศคณะกรรมการขายตรงและตลาดแบบตรง

ประกาศคณะกรรมการขายตรงและตลาดแบบตรง
เรื่อง
หลักเกณฑ์และวิธีการยื่นคำขอจดทะเบียนการประกอบธุรกิจขายตรง
และการประกอบธุรกิจตลาดแบบตรง
พ.ศ. ๒๕๔๕[๑]

อาศัยอำนาจตามความในมาตรา ๑๓ มาตรา ๓๘ และมาตรา ๓๙
แห่งพระราชบัญญัติขายตรงและตลาดแบบตรง พ.ศ. ๒๕๔๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดย อาศัยอำนาจตามบทบัญญัติแห่งกฎหมาย คณะกรรมการขายตรงและตลาดแบบตรงออกประกาศไว้
ดังต่อไปนี้

ข้อ ๑  บุคคลใดประสงค์จะประกอบธุรกิจขายตรงหรือประกอบธุรกิจตลาดแบบตรงให้ยื่นคำขอต่อเจ้าหน้าที่
ณ สำนักงานคณะกรรมการคุ้มครองผู้บริโภค หรือจะส่งทางไปรษณีย์ลงทะเบียนถึงเลขาธิการคณะกรรมการคุ้มครองผู้บริโภค
หรือจะส่งผ่านระบบเครือข่ายอินเตอร์เน็ตทางเว็บไซด์ (Web Site) ของสำนักงานคณะกรรมการคุ้มครองผู้บริโภค (http://www.thaiconsumer.net) โดยส่งเอกสารและหลักฐานให้ครบถ้วนตามรายการที่ระบุไว้ในแบบ ขต.๑ หรือแบบ
ขต.๒ แล้วแต่กรณี

ข้อ ๒ 
แบบคำขอจดทะเบียนการประกอบธุรกิจขายตรง ให้ใช้แบบ ขต.๑ ท้ายประกาศนี้

ข้อ ๓ 
แบบคำขอจดทะเบียนการประกอบธุรกิจตลาดแบบตรง ให้ใช้แบบ ขต.๒ ท้ายประกาศนี้

ข้อ ๔ 
เมื่อได้รับคำขอจดทะเบียนการประกอบธุรกิจขายตรงและการประกอบธุรกิจตลาดแบบตรงแล้ว
ให้นายทะเบียนตรวจสอบรายการ เอกสารและหลักฐานตามที่ระบุไว้ในแบบ ขต.๑ หรือแบบ ขต.๒
แล้วแต่กรณี ว่ามีเอกสารและหลักฐานครบถ้วนถูกต้องและกรณีเข้าเกณฑ์ที่อาจรับจดทะเบียนได้หรือไม่
ถ้าหากเอกสารและหลักฐานครบถ้วนถูกต้องและเข้าเกณฑ์ที่อาจรับจดทะเบียนได้ ให้ลงเลขที่รับคำขอและให้นายทะเบียนรับจดทะเบียน
แต่หากเอกสารและหลักฐานไม่ครบถ้วนถูกต้องให้นายทะเบียนแจ้งผู้ยื่นคำขอให้แก้ไขภายในเวลาอันสมควร

ข้อ ๕ 
การแก้ไขเปลี่ยนแปลงรายการ
เอกสารและหลักฐานใดให้ผิดไปจากที่ได้จดทะเบียนไว้ หากมิได้แจ้งการแก้ไขเปลี่ยนแปลงนั้นให้นายทะเบียนทราบภายในเวลาอันสมควร
ให้ถือว่ายังไม่ได้รับการจดทะเบียน

ประกาศ
ณ วันที่ ๒๙ ตุลาคม พ.ศ. ๒๕๔๕
ชัยวัฒน์  วงศ์วัฒนศานต์
ประธานกรรมการขายตรงและตลาดแบบตรง

[เอกสารแนบท้าย]

๑. คำขอจดทะเบียนการประกอบธุรกิจขายตรง (ขต.๑)
๒. คำขอจดทะเบียนการประกอบธุรกิจตลาดแบบตรง (ขต.๒)

(ดูข้อมูลจากภาพกฎหมาย)

[๑] ราชกิจจานุเบกษา
เล่ม ๑๑๙/ตอนพิเศษ ๑๑๔ ง/หน้า ๙๒/๒๒ พฤศจิกายน ๒๕๔๕